## Odluka Ustavnog suda Republike Hrvatske broj:U-IIIA-1953/2005 od 25. travnja 2007.

### NN 52/2007 (23.5.2007.), Odluka Ustavnog suda Republike Hrvatske broj:U-IIIA-1953/2005 od 25. travnja 2007.

# USTAVNI SUD REPUBLIKE HRVATSKE

**1723**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio I. B. s V., kojeg zastupa I.
G., odvjetnik iz Z., na sjednici održanoj 25. travnja 2007. godine, jednoglasno
je donio

## ODLUKU

I. Ustavna tužba se usvaja.
II. Županijski sud u Zadru dužan je donijeti odluku u predmetu koji se vodi pred
tim sudom pod brojem: Gž-1005/06 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositelju ustavne tužbe I. B. pok. J. s V., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 6.000,00 kuna.
IV. Naknada iz točke III. izreke ove odluke bit će isplaćena iz državnog
proračuna, u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine« broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 2. svibnja 2005.
ustavnu tužbu smatrajući da mu je nerazumno dugim trajanjem parničnog postupka
koji se pod brojem: P-221/01 vodi pred Općinskim sudom u Zadru povrijeđeno
ustavno pravo zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Podnositelj je s još tri tužitelja (S. B., F. B. i J. B.) pokrenuo tužbom od
13. veljače 2001. postupak pred Općinskim sudom u Zadar protiv tuženika, I. B.,
radi utvrđenja prava vlasništva i uknjižbe.
Podnescima od 22. listopada 2003. i 18. ožujka 2004. tužitelji požuruju
zakazivanje ročišta.
Podneskom od 6. travnja 2004. tuženik daje odgovor na tužbu.
Podneskom od 3. svibnja 2004. tužitelji se očituju na odgovor na tužbu.
Podneskom od 13. svibnja 2004. ostala tri tužitelja povlače tužbu, te postupak
nastavlja samo podnositelj ustavne tužbe.
Dana 4. lipnja 2004. održava se ročište, na kojem je podnositelju naloženo da u
roku od 15 dana sudu i protivnoj stranci dostavi određene podatke, te svoje
očitovanje u pogledu daljnjeg vođenja postupka.
Podneskom od 24. lipnja 2004. podnositelj udovoljava raspravnom rješenju.
Nakon toga održana su ročišta 14. lipnja 2005., 14. rujna 2005., 11. listopada
2005., 10. studenoga 2005. i 24. prosinca 2005.
Na ročištu održanom 3. siječnja 2006. donesena je i objavljena presuda kojom je
odbijen tužbeni zahtjev podnositelja ustavne tužbe.
Podnositelj 30. ožujka 2006. izjavljuje žalbu na prvostupanjsku presudu koja je
dostavljena 11. svibnja 2006. Županijskom sudu u Zadru.
Postupak pred Županijskim sudom u Zadru vodi se pod poslovnim brojem: Gž-1005/06.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 13. veljače 2001. pred Općinskim sudom u Zadru.
Ustavna tužba podnijeta je 2. svibnja 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno četiri (4) godine, dva (2) mjeseca i devetnaest
(19) dana.

4.2. POSTUPANJE NADLEŽNOG SUDA

U pravno relevantnom razdoblju parnični postupak vodio se pred Općinskim sudom u
Zadru. Prvostupanjski sud je u spomenutom razdoblju, od radnji koje su
relevantne za odlučivanje o pravima ili obvezama podnositelja, održao samo jedno
ročište.
Razmatrajući postupanje suda u relevantnom razdoblju Ustavni sud je utvrdio da
je sud bio neaktivan u razdoblju od veljače 2001. do svibnja 2004. godine, kada
od strane suda nije poduzeta niti jedna radnja u postupku.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud utvrđuje da podnositelj kao tužitelj u parničnom postupku nije
pridonio trajanju parničnog postupka, te da je požurivao vođenje postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju radi o djelomično složenoj
pravnoj stvari, ali to ne može opravdati dosadašnju duljinu trajanja postupka.

OCJENA USTAVNOG SUDA

5. Ustavni sud ocjenjuje da ukupno trajanje parničnog postupka preko šest
godina, a da nije pravomoćno odlučeno o tužbenom zahtjevu podnositelja, ne
udovoljava zahtjevu suđenja u razumnom roku.
Slijedom navedenog, Ustavni sud utvrđuje da je podnositelju povrijeđeno ustavno
pravo da zakonom ustanovljeni i nepristrani sud u razumnom roku odluči o
njegovim pravima ili obvezama, zajamčeno odredbom članka 29. stavka 1. Ustavnog
zakona.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Pri utvrđivanju visine naknade, na temelju članka 63. stavka 3. Ustavnog zakona,
Ustavni sud uzima u obzir sve okolnosti slučaja, imajući pritom u vidu i vrstu
postupka o kojemu se radi, napose s obzirom na njegovu hitnost, ali uz istodobno
uvažavanje ukupnih gospodarskih i socijalnih prilika u Republici Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Županijskog suda u Zadru, dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1953/2005
Zagreb, 25. travnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 52/2007-1723
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)